সমাজতন্ত্রের তত্ত্ব খাড়া করে ‘রেড বুক’ বিলি করেছিলেন মাও জে দং। আর সমাজতন্ত্রের কথা বলে এবার একটা নয় চার-চারটে সুগন্ধি বের করে ফেলল সমাজবাদি পার্টি। বুধবার লখনউয়ে যার আনুষ্ঠানিক প্রকাশ করলেন উত্তর প্রদেশের মুখ্যমন্ত্রী অখিলেশ যাদব। আসলে, উত্তর প্রদেশের মুখ্যমন্ত্রীর দাবি, শুধু দলের মধ্যে নয় দলের বাইরেও সুগন্ধ ছড়িয়ে মানুষকে দলের সঙ্গে জুড়বে এই চার সুগন্ধি।  
হঠাৎ, ৪ সুগন্ধি কেন? উত্তর প্রদেশের সরকারে সমাজবাদি পার্টির চার বছর পূর্তিকে স্মরণীয় করতেই এই সুগন্ধির আমদানি। অখিলেশও মনে করছেন, এই ৪ সুগন্ধি আসলে শুধু সুন্দর গন্ধতেই মন ভরাবে না, সঙ্গে সমাজতন্ত্রেরও বার্তা দেবে। তাঁর মতে, সমাজবাদী পার্টিকে বাড়িয়ে তুলতে এই সুগন্ধি সদর্থক বার্তা দেবে। 
সুগন্ধির নির্মাতা সংস্থাও যথেষ্ট উত্তেজিত। তাদের দাবি, এই সুগন্ধিগুলিকে বেনারস ঘাট, কনৌজ, তাজমহল ও রুমি দরজার নামে ছাড়া হচ্ছে। ইতিহাসের সঙ্গে জড়িয়ে আছে এই চার জায়গার নাম। খোদ অখিলেশ এই সুগন্ধিগুলির নামকরণ করেছেন। প্রত্যেক সুগন্ধিতেই তার নামের সঙ্গে মেশানো হচ্ছে স্থানীয় পরিচিতি ও বিশেষত্বকে। 
কোনও রাজনৈতিক দলের এভাবে সুগন্ধি বাজারে ছাড়ার উদাহরণ খুব একটা নেই। এর আগে স্পেনের একটি দল এমন সুগন্ধি বাজারে ছেড়েছিল। সেদিক দিয়ে সমাজবাদি পার্টির এই উদ্যোগ বিশ্বে দ্বিতীয়। অখিলেশ নিশ্চয়ই জানেন না। তা হলে আরও একটু বেশি করে সুগন্ধি বুধবার গায়ে মেখে নিতেন! 
কী বলেন আপনারা?